**Rámcová zmluva na uskutočnenie prác**

uzatvorená podľa § 536 a nasl. zákona č. 513/1991 Zb. Obchodný zákonník v znení neskorších predpisov (ďalej ako „Obchodný zákonník“)a zákona č.343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej ako „Zákon o verejnom obstarávaní“) (ďalej len „zmluva“)

medzi :

**I.**

**Zmluvné strany**

*Objednávateľ:* Obchodné meno: **Mesto Nitra**

Štatutárny orgán: Marek Hattas, primátor mesta Nitry

Sídlo: Štefánikova trieda 60, 950 06 Nitra

IČO: 00308307

DIČ: 202 110 2853

IČ DPH: SK2021102853

Bankové spojenie: Slovenská sporiteľňa, a.s.

IBAN: SK0409000000005028001139

(ďalej len *„Objednávateľ****“***)

a

*Zhotoviteľ:* Obchodné meno:

Štatutárny orgán:

Sídlo:

IČO:

DIČ:

IČ DPH:

Bankové spojenie:

IBAN:

(ďalej len *„Zhotoviteľ“*)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**II.**

**Preambula**

Objednávateľ na obstaranie zákazky: Dodanie, opravy, obnova a zriadenie zvislého, vodorovného a dočasného dopravného značenia a dopravných zariadení v meste Nitra použil postup verejného obstarávania na zadávanie zákazky s nízkou hodnotou podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. V súlade s výsledkami verejného obstarávania bol ako najúspešnejší uchádzač vyhodnotený Zhotoviteľ podľa tejto zmluvy.

**III.**

**Predmet rámcovej zmluvy**

3.1. Predmetom rámcovej zmluvy je záväzok Zhotoviteľa počas platnosti tejto rámcovej zmluvy a na jej základe dodávať pre Objednávateľa zvislé, vodorovné a dočasné dopravné značenia a dopravné zariadenia (ďalej len „dopravné značenia“) a vykonávať pre Objednávateľa stavebné práce v rozsahu určenom Objednávateľom a záväzok Objednávateľa dodané dopravné značenia a vykonané stavebné práce prevziať a zaplatiť dohodnutú cenu, ako aj dodržiavať ďalšie podmienky dohodnuté touto rámcovou zmluvou.

3.2. Dielom sa na účely tejto zmluvy rozumie dodanie dopravného značenia, dopravného zariadenia a stavebné práce spojené s opravami, údržbou, obnovou a zriaďovaním dopravného značenia a dopravného zariadenia na miestnych a časti účelových komunikáciách mesta Nitra (ďalej len „dielo“). Dielo bude vykonávané v kvalite a v rozsahu podľa všeobecne záväzných právnych predpisov SR a platných technických noriem SR a EÚ.

3.3. Zhotoviteľ vykoná dielo takým spôsobom, aby minimalizoval negatívny dopad na plynulosť cestnej premávky v priestore zhotovovania diela.

3.4. Miestnymi a účelovými komunikáciami na účely tejto zmluvy sa rozumejú všeobecne prístupné a užívané ulice, cesty a priestranstvá, ktoré slúžia miestnej doprave a sú zaradené do siete miestnych a časti účelových komunikácií v meste Nitra.

3.5. Objednávateľ ako správca miestnych a časti účelových komunikácií v súlade so zákonom č. 135/1961 Zb. o pozemných komunikáciách ( cestný zákon ) v znení neskorších predpisov, je povinný vodorovné a zvislé dopravné značenia miestnych a účelových komunikácií udržiavať v stave zodpovedajúcom účelu, na ktorý sú určené.

3.6. Rozsah diela je viazaný na mestským zastupiteľstvom schválený finančný rozpočet Objednávateľa na príslušný kalendárny rok. Výkon prác bude Objednávateľom špecifikovaný čiastkovými zadaniami (objednávkami). Na ich základe bude Zhotoviteľ vo vlastnom mene, na svoje náklady a na vlastnú zodpovednosť vykonávať pre Objednávateľa jednotlivé časti diela.

**IV.**

**Podmienky zadávania**

4.1. Dielo špecifikuje Objednávateľ prostredníctvom poverených osôb v čiastkových zadaniach/objednávkach. Poverenými osobami Objednávateľa na účel tejto zmluvy sú:

p. Dalibor Repa, tel. kontakt 0914 352 835, e-mail: [repa@msunitra.sk](mailto:repa@msunitra.sk)

Ing. Matúš Maruniak, tel. kontakt 0902 960 674, e-mail: maruniak@msunitra.sk

4.2. Zadaním sa na účely tejto zmluvy rozumie písomná požiadavka/objednávka Objednávateľa na vykonanie diela s náležitosťami podľa tohto článku zmluvy, akceptovaná Zhotoviteľom.

4.3. V zadaní Objednávateľ konkretizuje všetky požiadavky na dielo resp. jeho časť, a to najmä vlastnosti, popis a rozsah, termín (začiatok a koniec), miesto a spôsob vykonania, vrátane uvedenia dokumentácie a podkladov potrebných k riadnemu zhotoveniu diela resp. jeho časti. Termín zahájenia prác je **7 dní** od akceptovania objednávky Zhotoviteľom. V  prípade nutnosti okamžitého zabezpečenia organizácie dopravy z dôvodu závažných vád v zjazdnosti komunikácií, spôsobených najmä poškodením, odcudzením dopravného značenia a dopravných zariadení, do **60 minút** od akceptovania objednávky Zhotoviteľom. Tieto lehoty je po akceptácii Zhotoviteľ povinný dodržať.

4.4. Akceptáciou zadania/objednávky sa na účely tejto zmluvy rozumie prijatie zadania Zhotoviteľom, ktorý na znak súhlasu s vykonaním diela resp. jeho časti potvrdí písomne. V potvrdení zadania je Zhotoviteľ povinný uviesť prípadné poznámky alebo výhrady k objednávke, vrátane celkovej a konečnej ceny diela, ktorá bude tvorená súčtom jednotkových cien za práce vykonané na diele v súlade s čl. 8 tejto zmluvy.

4.5. Čiastkové zadanie/objednávka sa považuje za riadne uzatvorenú v okamihu, keď poverené osoby Objednávateľa písomne potvrdia Zhotoviteľovom akceptované zadanie

**V.**

**Miesto a spôsob plnenia**

5.1. Miestom vykonávania diela resp. jeho časti sú miestne a časti účelových komunikácie na území mesta Nitra.

5.2. Zhotoviteľ je povinný pri vykonávaní diela resp. jeho časti vyznačiť pracovisko dočasným dopravným značením podľa všeobecne záväzných právnych predpisov a technických noriem SR a EÚ.

5.3. Zhotoviteľ zodpovedá za zhotovenie diela resp. jeho časti v súlade so zadaním Objednávateľa, dopravno-inžinierskou dokumentáciou a inými dokumentmi prevzatými pre plnenie prác od Objednávateľa.

5.4. Zhotoviteľ sa zaväzuje dielo resp. jeho časť vykonať z ním dodaného materiálu. Materiálom sa na účely tejto zmluvy rozumie dodanie dopravného značenia, dopravného zariadenia a stavebného materiálu potrebného na zhotovenie diela.

5.5. Zhotoviteľ je povinný vykonať dielo resp. jeho časť na svoje náklady a svoje nebezpečenstvo v dobe dohodnutej podľa tejto zmluvy a čiastkových zadaniach/objednávkach.

5.6. Pri vykonávaní diela resp. jeho časti postupuje Zhotoviteľ samostatne. Zhotoviteľ nie je oprávnený zadať vykonanie prác ako celok inej osobe. V prípade vykonania časti diela inou osobou ako Zhotoviteľom, zodpovedá za jej vykonanie Zhotoviteľ v plnom rozsahu.

5.7. Zhotoviteľ je povinný umožniť Objednávateľovi výkon kontroly poverenými osobami podľa čl. IV bod 4.1., a to najmä:

- oboznámiť sa s podkladmi Zhotoviteľa, podľa ktorých práce realizuje,

- kontrolu vecnej a cenovej správnosti a úplnosti oceňovacích podkladov a platobných dokladov, ich súlad so zmluvnými podmienkami,

- kontrolu tých častí, ktoré budú v ďalšom postupe zakryté alebo sa stanú neprístupnými,

- kontrolu postupu prác podľa odsúhlaseného harmonogramu,

- kontrolu odstraňovania vád a nedorobkov,

- kontrolu nakladania s odpadmi, kontrolu vypratania staveniska.

5.8. V rámci odbornej starostlivosti Zhotoviteľ predkladá Objednávateľovi návrhy najvýhodnejšieho technického a finančného riešenia s potrebným zdôvodnením.

5.9.Zhotoviteľ je povinný:

* pravidelne, v závislosti od jednotlivých činností, viesť evidenciu vykonávaných prác (ďalej len „súpis prác“) s uvedením času, špecifikovaním činnosti, určením miesta, dôvodu realizácie, fotodokumentáciou pred a po realizácií, definíciou použitého materiálu s celkovým vyčíslením nákladov. Súpis prác je Zhotoviteľ povinný najneskôr do 3 dní odovzdať Objednávateľovi. Súpis prác musí byť spracovaný v editovateľnej forme so sprístupnením na chránenom externom internetovom úložisku. Súpis prác v písomnej forme musí byť súčasťou preberacieho protokolu na dielo, resp. jeho časť,
* mesačne, najneskôr k 7. dňu nasledujúceho mesiaca vypracovať a odovzdať Objednávateľovi štatistické výstupy prác na diele vypracované v tabuľkovej a elektronicky editovateľnej forme so stručným popisom prác, charakteristikou, definíciou nákladov, definíciou umiestnenia a fotodokumentáciou,
* v prípade potreby, na základe požiadavky Objednávateľa, zúčastniť sa potrebných pracovných rokovaní, komisií a zasadnutí mestskej rady, mestského zastupiteľstva a odborne poskytnúť potrebné informácie,
* pravidelne mesačne vykonávať obhliadku dopravného značenia, a vždy k 25. dňu príslušného kalendárneho mesiaca predkladať Objednávateľovi zoznam poškodeného dopravného značenia v tabuľkovej a elektronicky editovateľnej forme so stručným popisom, charakteristikou, umiestnením a fotodokumentáciou,
* najneskôr do 01.03. príslušného kalendárneho roka vypracovať a odovzdať Objednávateľovi harmonogram plánovaných opráv na príslušný kalendárny rok. Harmonogram plánovaných opráv je možné na základe požiadavky Objednávateľa v priebehu roka aktualizovať a meniť.

5.10. Zhotoviteľ berie na vedomie a podpisom tejto zmluvy súhlasí, že v prípade grafickej pasportizácie miestnych komunikácií na území Objednávateľa, bude vykonávať pravidelnú aktualizáciu dopravného značenia a dopravných zariadení podľa tejto grafickej pasportizácie. Úprava práv a povinností zmluvných strán v rámci grafickej pasportizácie miestnych a účelových komunikácií bude predmetom vzájomných rokovaní. Zmena rozsahu predmetu tejto zmluvy v súvislosti s grafickou pasportizáciou miestnych a účelových komunikácií bude po dohode zmluvných strán upravená dodatkom k tejto zmluve podľa čl. XI. bod 11.6.

5.11. Zhotoviteľ berie na vedomie a podpisom tejto zmluvy súhlasí, že v prípade vypracovania manuálu verejných priestranstiev, vrátane definovania tvaru, konštrukcie a farebnosti dopravných zariadení, úprava práv a povinností zmluvných strán v tejto súvislosti bude predmetom vzájomných rokovaní. Zmena rozsahu predmetu tejto zmluvy bude po dohode zmluvných strán upravená dodatkom k tejto zmluve podľa čl. XI. bod 11.6.

**VI.**

**Technické požiadavky Objednávateľa**

Zhotoviteľ zodpovedá za to, že všetky dodávky a materiály použité na vykonanie diela resp. jeho časti spĺňajú podmienky technických a kvalitatívnych požiadaviek v zmysle zákona č. 56/2018 Z.z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov, vyhovujú technickým požiadavkám na výrobky a vlastnosti dopravných značiek zodpovedajú najmä :

* Zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov,
* Zákon č. 133/2013 Z.z. o stavebných výrobkoch a vykonávacej vyhlášky MDV SR č. 162/2013 Z.z.
* Vyhláška MV SR č. 30/2020 Z. z., o dopravnom značení
* STN EN 1436 + A1:2009 Materiály na dopravné značenie pozemných komunikácií. Požiadavky na vodorovné dopravné značky.
* STN EN 12899-1:2008 – Trvalé zvislé dopravné značky. Časť 1: Trvalé dopravné značky.
* STN 01 8020:2018 Dopravné značky na pozemných komunikáciách,
* TP 012 - použitie zvislých a vodorovných dopravných značiek na pozemných komunikáciách,
* TP 013 - systém hodnotenia zvislých a vodorovných dopravných značiek,
* Zásady pre používanie dopravného značenia na pozemných komunikáciách, určených MDPT SR č. p.: 1234/270-98 zo dňa 11.3.1999,
* TP 014 „Plán kvality na proces aplikácie vodorovných dopravných značiek podľa STN P ENV 13459-2“.,
* STN EN 1436 + A1:2009 v platnosti od júla 2018,
* TP 069: Použitie dopravných značiek a dopravných zariadení na označovanie pracovných miest.

**VII.**

**Odovzdanie a prevzatie diela, vady, reklamácia a záručná doba**

7.1. Zhotoviteľ splní svoju povinnosť **vykonať a dodať dielo resp. jeho časť** riadnym ukončením a odovzdaním Objednávateľovi podľa čiastkových zadaní/objednávok v dohodnutom mieste a čase. Zhotoviteľ zodpovedá za to, že dielo resp. jeho časť bude vykonané a dodané riadne a včas, v rozsahu a za podmienok vyplývajúcich z tejto zmluvy, všeobecne záväzných právnych predpisov, technických noriem SR a EÚ; a počas záručnej doby si zachová vlastnosti uvedené v tejto zmluve a ostatných všeobecne záväzných právnych predpisoch a technických normách SR a EÚ.

7.2. Objednávateľ sa zaväzuje najneskôr do 5 dní od prijatia oznámenia Zhotoviteľa o ukončení prác na diele resp. jeho časti, tieto prevziať a potvrdiť prevzatie spísaním Protokolu o odovzdaní a prevzatí časti diela. Protokol bude obsahovať súpis prác, ktorého správnosť potvrdí poverená osoba Objednávateľa svojim podpisom. Protokol o odovzdaní a prevzatí musí obsahovať popis zistených vád alebo konštatovanie, že dielo resp. jeho časť bolo prevzaté bez vád.

7.3. Zmluvné strany sa dohodli, že Objednávateľ nie je povinný prevziať dielo resp. jeho časť, ak bude vykazovať vady, a to až do doby ich úplného odstránenia. Dielo resp. jeho časť má vady, ak vlastnosti určené Objednávateľom, všeobecne záväznými právnymi predpismi, technickými normami SR a EÚ, ustanoveniami tejto zmluvy alebo nie je spôsobilé na riadne užívanie.

7.4. Záruka:

Zhotoviteľ poskytuje Objednávateľovi záruku na dielo resp. jeho časť (prvky zvislého dopravného značenia, prvky ostatných dopravných zariadení a prvky vodorovného dopravného značenia) v trvaní **24 mesiacov** od protokolárneho odovzdania diela resp. jeho časti podľa bodu 7.2. tejto zmluvy.

7.5. Oznámenie vád diela resp. jeho časti (reklamácia) sa musí vždy vykonať písomne. Reklamácia musí obsahovať špecifikáciu vady, miesto, kde sa vada nachádza, ako aj popis ako sa vada prejavuje. Zhotoviteľ je povinný bezodkladne po prijatí reklamácie vykonať osobnú miestnu obhliadku reklamovanej vady a informovať objednávateľa o charaktere vady, jej rozsahu, dôvodoch, príčinách a navrhovanom spôsobe jej odstránenia. Vady diela resp. jeho časti musia byť Zhotoviteľom odstránené najneskôr do 24 hodín po doručení reklamácie Zhotoviteľovi. V prípade, že zložitosť vád neumožňuje odstránenie do 24 hodín, tak je termín určený zmluvnými stranami, najviac však do 7 dní po doručení reklamácie Zhotoviteľovi. Ak vady diela resp. jeho časti nebudú v tejto lehote odstránené, je Objednávateľ oprávnený vady odstrániť/opraviť sám alebo pomocou tretej osoby na náklady Zhotoviteľa, ktoré sa Zhotoviteľ zaväzuje uhradiť v lehote určenej Objednávateľom.

7.6. V prípade, že bude vadu možné odstrániť viacerými spôsobmi, je Zhotoviteľ povinný všetky spôsoby oznámiť Objednávateľovi a podať mu všetky dostupné a relevantné informácie o vhodnom spôsobe ich odstránenia. Právo výberu spôsobu odstránenia vady má Objednávateľ. Ak Objednávateľ neurčí spôsob odstránenia vady, resp. medzi zmluvnými stranami nebude inak dohodnuté, vady diela resp. jeho časti budú primárne odstraňované formou výmeny každej jednotlivej vadnej časti diela za novú časť diela.

7.7. Ak reklamovanú vadu nebude možné odstrániť alebo jej odstránenie bude pre Zhotoviteľa spojené s neprimerane vysokými nákladmi, zmluvné strany sa dohodli, že Zhotoviteľ poskytne Objednávateľovi primeranú zľavu z ceny diela resp. jeho časti zodpovedajúcej povahe a charakteru vady, a to minimálne **50%** z celkovej ceny s DPH.

7.8. V prípade vykonania opravy časti diela sa Zhotoviteľ zaväzuje poskytnúť Objednávateľovi na opravené časti diela novú záruku, a to v rovnakej dĺžke, aká je poskytovaná na vykonanie diela podľa tejto zmluvy.

**VIII.**

**Cena a platobné podmienky**

8.1. Jednotkové ceny prác na diele sú dohodnuté ako ceny maximálne podľa zákona č. 18/1996 Z. z. o cenách v znení neskorších predpisov a vyhlášky č. 87/1996 Z. z., ktorou sa vykonáva Zákon o cenách v znení neskorších predpisov. Ceny je možné meniť len v prípade zmeny všeobecne záväzných právnych predpisov.

8.2. V prípade zvýšenia alebo zníženia jednotkových cien z dôvodu novelizácie všeobecne záväzných právnych predpisov, technických a iných noriem priamo súvisiacich s predmetom zmluvy je Zhotoviteľ povinný tieto zmeny jednotkových cien akceptovať.

8.3. Jednotkové ceny prác na diele sú uvedené v Prílohe č. 1 k tejto zmluve. Ak nebude možné cenu prác na diele alebo jeho časti stanoviť podľa jednotkových cien uvedených v Prílohe č. 1, cena prác bude stanovená na základe hodinovej sadzby, dohodnutej zmluvnými stranami v tejto prílohe zmluvy. Ak Objednávateľ zadá/objedná práce, ktoré nie sú ocenené jednotkovými cenami a nie je možné ich cenu stanoviť ani hodinovou sadzbou, zmluvné strany sa dohodli, že cena týchto prác bude stanovená podľa položiek uvedených v programe Cenkros na kalendárny rok, v ktorom došlo k vykonaniu diela resp. jeho časti.

8.4. Práce, ktoré Zhotoviteľ nevykoná, vykoná bez objednávky Objednávateľa alebo odchylne od dojednaných zmluvných podmienok, Objednávateľ neuhradí.

8.5. O odovzdaní a prevzatí diela resp. jeho časti vyhotoví Zhotoviteľ písomný protokol podľa čl. VII bod 7.2. Potvrdený protokol o odovzdaní a prevzatí diela resp. jeho časti bude podkladom pre vystavenie faktúry - daňového dokladu Zhotoviteľom a bude jeho prílohou.

8.6. Lehota splatnosti faktúr je 30 dní odo dňa doručenia Objednávateľovi.

8.7. Objednávateľ neposkytuje preddavok ani zálohovú platbu.

8.8. Doložka o zákonnej povinnosti prenesenia daňovej povinnosti:

Pre postup zmluvných strán pri uplatnení platobných podmienok a úhrade ceny plnenia alebo jej časti podľa tejto zmluvy sa uplatňuje prenos daňovej povinnosti zo zhotoviteľa (poskytovateľa zdaniteľného plnenia) na Objednávateľa (príjemcu zdaniteľného plnenia) v zmysle § 69 ods. 12 písm. j) zákona č. 222/2004 Z.z. o dani z pridanej hodnoty v platnom znení.

Zhotoviteľ je povinný vystaviť faktúru podľa tejto zmluvy na sumu bez DPH s doložkou „Uplatňuje sa prenesenie daňovej povinnosti na Objednávateľa v zmysle §69 ods. 12 písm. j) zákona č. 222/2004 Z.z. o dani z pridanej hodnoty v platnom znení.“

**IX.**

**Zmluvné sankcie**

9.1. Zhotoviteľ je povinný zaplatiť Objednávateľovi zmluvnú pokutu za omeškanie so splnením:

a) za neukončenie diela resp. jeho časti v termíne podľa zadania/objednávky vo výške 0,05 % z ceny diela resp. jeho časti bez DPH denne do 14 dňa omeškania a vo výške 0,2% z ceny diela resp. jeho časti bez DPH denne počnúc 15. dňom omeškania. Počnúc 15.dňom omeškania vzniká súčasne Objednávateľovi právo odstúpiť od tejto zmluvy,

b) za omeškanie s odstránením vád a nedorobkov zistených pri preberacom konaní vo výške 0,05 % z ceny diela resp. jeho časti bez DPH za každý deň omeškania,

c) vypratania staveniska vo výške 0,05 % z ceny diela resp. jeho časti bez DPH za každý deň omeškania .

9.2. Objednávateľ je povinný zaplatiť Zhotoviteľovi úrok z omeškania za nezaplatenie faktúry v zmluvnom termíne vo výške 0,02% z dlžnej sumy za každý začatý deň omeškania, ktorá sa od 15. dňa omeškania vrátane zvyšuje na 0,1% z dlžnej sumy za každý začatý deň omeškania.

**X.**

**Doba trvania zmluvy**

10.1. Táto zmluva sa uzatvára na dobu určitú, odo dňa nadobudnutia jej účinnosti **do 31.12.2023**. Zhotoviteľ berie na vedomie a podpisom tejto zmluvy súhlasí s tým, že zadania/objednávky budú Objednávateľom vystavované tak, aby nebola prekročená výška schváleného finančného rozpočtu Objednávateľa na príslušný kalendárny rok.

10.2. Zmluvný vzťah založený touto zmluvou pred uplynutím doby uvedenej v bode 10.1. môže byť predčasne ukončený :

- písomnou dohodou zmluvných strán ku dňu uvedenému v takejto dohode,

- písomnou výpoveďou zo strany Objednávateľa s výpovednou lehotou 1 mesiace odo dňa doručenia výpovede druhej zmluvnej strane,

- písomným odstúpením od zmluvy zo strany Objednávateľa.

10.3. Objednávateľ má právo od tejto zmluvy odstúpiť:

- v prípade porušenia akejkoľvek zmluvnej povinnosti Zhotoviteľa vyplývajúcej z tejto zmluvy, ktorá nebude odstránená ani v dodatočnej lehote určenej Objednávateľom,

- v prípade, že Zhotoviteľ stratí oprávnenie na vykonávanie podnikateľskej činnosti súvisiacej s dielom v zmysle tejto zmluvy.

10.4. Odstúpenie od zmluvy musí Objednávateľom dostatočne odôvodnené. Odstúpenie od zmluvy je účinné dňom jeho doručenia Zhotoviteľovi. V prípade odstúpenia od zmluvy si zmluvné strany po vzájomnom odsúhlasení vysporiadajú všetky záväzky vyplývajúce z tejto zmluvy.

**XI.**

**Záverečné ustanovenia**

11.1. Zmluvné strany budú zachovávať mlčanlivosť o dôverných informáciách získaných pri plnení záväzkov z tejto zmluvy.

11.2. Každá zmluvná strana je povinná zmenu poverenej osoby oznámiť druhej zmluvnej strane do 3 pracovných dní odo dňa, kedy k tejto zmene došlo. Zmena poverených osôb si nevyžaduje uzavretie dodatku k tejto rámcovej zmluve.

11.3. Každá zmluvná strana je povinná oznámiť druhej zmluvnej strane zmenu svojich identifikačných údajov uvedených v záhlaví tejto zmluvy do 3 pracovných dní odo dňa, kedy k tejto zmene došlo.

11.4. Právne vzťahy osobitne neupravené touto zmluvou sa budú riadiť príslušnými ustanoveniami

Obchodného zákonníka a ostatnými všeobecne záväznými právnymi predpismi a technickými normami SR a EÚ vzťahujúcimi sa na dielo.

11.4. Zmluvné strany sa zaväzujú, že prípadné spory vyplývajúce z plnenia tejto zmluvy budú prioritne riešiť dohodou.

11.5. Táto zmluva je vyhotovená v **siedmych** rovnopisoch, z ktorých **štyri** obdrží Objednávateľ a **tri** Zhotoviteľ.

11.6. Túto zmluvu je možné zmeniť len na základe písomne vyhotovených dodatkov podpísaných obidvoma zmluvnými stranami.

11.7. Neoddeliteľnou súčasťou tejto zmluvy je i Príloha č. 1 – cenová ponuka Zhotoviteľa.

11.8. Táto zmluva nadobúda platnosť dňom jej podpisu zmluvnými stranami.

11.9. Túto zmluvu v zmysle § 5a zákona č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií) v platnom znení

a) Mesto Nitra zverejní na webovom sídle mesta, alebo

b) ak zmluva nie je zverejnená podľa písm. a) tohto ods. do 7 dní odo dňa jej uzatvorenia, môže účastník zmluvy podať návrh na zverejnenie zmluvy v Obchodnom vestníku.

11.10. Táto zmluva nadobúda účinnosť dňom nasledujúcim po dni jej zverejnenia (s odkazom na § 47a ods. 1 Občianskeho zákonníka).

11.11. O nadobudnutí účinnosti zmluvy svedčí písomné potvrdenie o zverejnení zmluvy. Mesto Nitra vydá účastníkovi zmluvy na požiadanie potvrdenie o zverejnení zmluvy.

11.12. Zmluvné strany vyhlasujú, že zmluvu uzavreli slobodne a vážne, nebola uzatvorená v tiesni ani za nápadne nevýhodných podmienok. Zmluvné strany zmluvu prečítali, jej obsahu porozumeli a na znak súhlasu s jej obsahom ju vlastnoručne podpísali.

Za Objednávateľa: Za Zhotoviteľa:

V Nitre, dňa ........................ V  , dňa...................

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Marek Hattas

primátor mesta Nitra